## Odluka o visini otpremnine za djelatne vojne osobe kojima služba prestane zbog preustroja ili smanjenja snaga s pravom na mirovinu

### NN 56/2009 (13.5.2009.), Odluka o visini otpremnine za djelatne vojne osobe kojima služba prestane zbog preustroja ili smanjenja snaga s pravom na mirovinu

56 13.05.2009 Odluka o visini otpremnine za djelatne vojne osobe kojima služba prestane zbog preustroja ili smanjenja snaga s pravom na mirovinu

MINISTARSTVO OBRANE

1338

Na temelju članka 10. stavka 3. Zakona o obrani (»Narodne novine«, broj 33/02, 58/02 i 76/07), članka 174. i 188. Zakona o službi u Oružanim snagama Republike Hrvatske (»Narodne novine«, broj 33/02, 58/02, 175/03, 136/04 i 76/07) donosim

ODLUKU

O VISINI OTPREMNINE ZA DJELATNE VOJNE OSOBE KOJIMA SLUŽBA PRESTANE ZBOG PREUSTROJA ILI SMANJENJA SNAGA S PRAVOM NA MIROVINU

I.

Djelatnoj vojnoj osobi kojoj na temelju članka 6. Zakona o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba (»Narodne novine«, broj 128/99, 129/00, 16/01, 22/02 i 41/08), (u daljnjem tekstu Zakon) prestane služba zbog potreba službe s pravom na starosnu mirovinu, pripada otpremnina u iznosu od tri proračunske osnovice u skladu s člankom 51. Kolektivnog ugovora za državne službenike i namještenike (»Narodne novine«, broj 93/08).

II.

Djelatnoj vojnoj osobi kojoj na temelju članka 6.a Zakona, prestane služba zbog utvrđene nemogućnosti daljnjeg profesionalnog razvoja s pravom na invalidsku mirovinu pripada otpremnina u svrhu novog zapošljavanja u drugoj karijeri u visini šest mjesečnih bruto plaća osobnog čina.

Iznimno od stavka 1. ove točke otpremnina u svrhu novog zapošljavanja ne pripada djelatnoj vojnoj osobi s kojom se sklopi sporazum o prijemu u državnu službu u svojstvu državnog službenika.

III.

Djelatnoj vojnoj osobi kojoj na temelju Zakona o mirovinskom osiguranju (»Narodne novine«, broj 102/98, 127/00, 59/01, 109/01, 147/02, 117/03, 30/04, 177/04, 92/05, 79/07 i 35/08), prestane služba zbog potreba službe s pravom na starosnu ili prijevremenu starosnu mirovinu, pripada otpremnina u iznosu od tri proračunske osnovice u skladu s člankom 51. Kolektivnog ugovora za državne službenike i namještenike (»Narodne novine«, broj 93/08).

IV.

Djelatnoj vojnoj osobi kojoj na temelju članka 11. Zakona prestane služba s pravom na invalidsku mirovinu temeljem rješenja zdravstvene komisije Ministarstva obrane, pripada otpremnina u iznosu od tri proračunske osnovice u skladu s člankom 51. Kolektivnog ugovora za državne službenike i namještenike (»Narodne novine«, broj 93/08).

Osobi iz stavka 1. ove točke kojoj Hrvatski zavod za mirovinsko osiguranje utvrdi profesionalnu nesposobnost za rad od dana konačnosti rješenja o mirovini pripada i razlika do iznosa od šest mjesečnih bruto plaća osobnog čina u svrhu novog zapošljavanja u drugoj karijeri.

Iznimno od stavka 2. ove točke otpremnina u svrhu novog zapošljavanja ne pripada djelatnoj vojnoj osobi s kojom se sklopi sporazum o prijemu u državnu službu u svojstvu državnog službenika.

V.

Osobama iz točke II. i točke IV. stavka 2. ove Odluke koje imaju priznat status hrvatskog branitelja uvećava se otpremnina ovisno o vremenskom razdoblju sudjelovanja u Domovinskom ratu na način da se za svaki puni mjesec dana sudjelovanja u Domovinskom ratu otpremnina uvećava za iznos od 525,00 kuna.

VI.

Djelatnoj vojnoj osobi koja ispunjava uvjete za mirovinu temeljem članka 6.a Zakona i koja se pismeno izjasni za dragovoljni prestanak službe i služba joj prestane do 30. lipnja tekuće godine s pravom na mirovinu pripada joj pravo na otpremninu iz točke II. ove Odluke uvećanu za 50%.

Rješenja o prestancima službe u skladu s člankom 6.a Zakona donosit će se planski s posljednjim danom svakog mjeseca u godini.

VII.

Djelatna vojna osoba kojoj služba prestaje na osobni zahtjev dužna je u roku od 60 dana od dana konačnosti rješenja o prestanku službe s pravom na mirovinu podmiriti sve obveze prema Ministarstvu obrane.

VIII.

Osoba iz točke II. stavka 1. ove Odluke koja se u roku od tri godine zaposli kod korisnika državnog proračuna Republike Hrvatske utvrđenog u smislu odredaba Zakona o proračunu, u trgovačkom društvu Pleter-usluge d.o.o., trgovačkom društvu Agencija Alan d.o.o. ili u drugom trgovačkom društvu u 100% vlasništvu Republike Hrvatske osnovanom radi obavljanja djelatnosti za potrebe Ministarstva obrane, dužna je vratiti Ministarstvu obrane puni iznos primljene otpremnine.

Uprava za ljudske resurse obvezna je najmanje jednom godišnje razmjenom podataka s Hrvatskim zavodom za mirovinsko osiguranje provjeriti je li se osoba koja je primila otpremninu iz stavka 1. ove točke zaposlila kod korisnika državnog proračuna Republike Hrvatske, u trgovačkom društvu Pleter-usluge d.o.o., trgovačkom društvu Agencija Alan d.o.o. ili u drugom trgovačkom društvu u 100% vlasništvu Republike Hrvatske osnovanom radi obavljanja djelatnosti za potrebe Ministarstva obrane.

IX.

Danom stupanja na snagu ove Odluke prestaje važiti Odluka o visini otpremnine za djelatne vojne osobe kojima služba prestane zbog preustroja ili smanjenja snaga s pravom na mirovinu (»Narodne novine«, broj 38/04, 57/05 i 24/07).

X.

Ova Odluka stupa na snagu danom objave u »Narodnim novinama«.

Klasa: 023-03/09-03/1

Urbroj: 512-01-09-159

Zagreb, 5. svibnja 2009.

Ministar
Branko Vukelić, v. r.

Odluka, NN 56/2009-1338